ইতিহাস ও ভূগোল বলছে বার্মায় মুসলমানদের আগমনের ইতিহাস অনেক পুরনো। মোহাম্মদ ইবনে আল হানাফি প্রথম মুসলমান হিসেবে ইসলাম প্রচারের জন্য আরাকান উপকূলে আসেন ৬৮০ খ্রিস্টাব্দে। ইবনে আল হানাফি ও তার স্ত্রীর স্মৃতিস্তম্ভ মংডু উপত্যকায় এখনো বিদ্যমান। ইতিহাস থেকে জানা যায়, নবম শতাব্দী থেকে প্রচুর বাঙালি, পার্সিয়ান, তুর্কি, মোগল, আরবীয় ও পাঠানরা প্রথম বার্মিজ সম্রাট আনারাথার সময়ে আরাকানে বসতি স্থাপন শুরু করেন। ১০৫৫ খ্রিস্টাব্দে বার্মিজ সম্রাট আনারাথার রাজদরবারে মুসলমানরা অনেক ভালো ভালো পদে যেমন-সম্রাটের উপদেষ্টা, প্রশাসক, নগরপতি, ডাক্তার ও হেকিম হিসেবে নিযুক্ত ছিলেন। আজ রাখাইন জনপদটি অনিরাপদ স্থান হিসেবে বিবেচিত হলেও রোহিঙ্গাদের সম্পর্কে একটি প্রচলিত কিংবদন্তি চালু রয়েছে- সপ্তম শতাব্দীতে বঙ্গোপসাগরে ডুবে যাওয়া একটি জাহাজ থেকে বেঁচে যাওয়া লোকজন উপকূলে আশ্রয় নিয়ে বলেছিলেন, ‘আল্লাহর রহমে এবারের মতো বেঁচে গেলাম। ’ এই রহম থেকেই না কি রোহিঙ্গা শব্দটির উত্পত্তি। ইতিহাস থেকে আরও জানা যায় যে, ১৪৩০ থেকে ১৭৮৪ সাল পর্যন্ত ২২ হাজার বর্গমাইল আয়তনের রোহিঙ্গা ছিল স্বাধীন রাজ্য। মিয়ানমারের রাজা বোদাওফায়া এই রাজ্যটি দখল করার পর বৌদ্ধ আধিপত্য শুরু হয়। মিয়ানমারে ব্রিটিশ শাসন আমলে ব্রিটিশরাও একটি বড় ধরনের ভুল করেছিল। মিয়ানমারের ১৩৯টি জাতি গোষ্ঠীর তালিকা তারা প্রস্তুত করেছিলেন। কিন্তু দুর্ভাগ্যজনক এই যে তার মধ্যে তারা রোহিঙ্গাদের নাম অন্তর্ভুক্ত করেননি। আজ সু চি রোহিঙ্গাদের মিয়নমারের নাগরিক হিসেবে মেনে নিতে অস্বীকৃতি জানাচ্ছেন কিন্তু এর প্রতিউত্তরে বলতে হয় ১৯৪৮ সালের ৪ জানুয়ারি সু চির পিতা অং সানের নেতৃত্বে মিয়নমার স্বাধীনতা অর্জন করার পরও রোহিঙ্গারা পার্লামেন্টে প্রতিনিধিত্ব করেছে। আসলে সমস্যাটা শুরু হয় ১৯৬২ সালে। সে সময়ে জেনারেল নে উইন সামরিক অভ্যুত্থান ঘটিয়ে রাষ্ট্রক্ষমতা দখল করলে মিয়ানমারের যাত্রাপথ ভিন্নখাতে প্রবাহিত হতে শুরু করে। রোহিঙ্গাদের জন্য শুরু হয় দুর্ভোগের নতুন অধ্যায়। সামরিক জান্তা তাদের বিদেশি হিসেবে চিহ্নিত করতে শুরু করে। তাদের নাগরিক অধিকার থেকে বঞ্চিত করা হয়। ভোটাধিকার কেড়ে নেওয়া হয়। ধর্মীয়ভাবেও অত্যাচার করা হতে থাকে। নামাজ আদায়ে বাধা দেওয়া হয়। হত্যা-ধর্ষণ-লুণ্ঠন হয়ে ওঠে নিত্যনৈমিত্তিক বিষয়। সম্পত্তি জোর করে কেড়ে নেওয়া হয়। বাধ্যতামূলক শ্রমে নিয়োজিত করা হতে থাকে। তাদের শিক্ষা-স্বাস্থ্যসেবার সুযোগ নেই। বিয়ে করার অনুমতি নেই। সন্তান হলে নিবন্ধন নেই। জাতিগত পরিচয় প্রকাশ করতে দেওয়া হয় না। সংখ্যা যাতে না বাড়ে, সে জন্য আরোপিত হয় একের পর এক বিধিনিষেধ। এভাবে একটি জাতি কীভাবে বেঁচে থাকে সেটা একটি আশ্চর্যজনক বিষয়।